b'\n_START_ARTICLE_\nPodpe\xc5\xa1ko jezero\n_START_PARAGRAPH_\nPodpe\xc5\xa1ko ali Krimsko jezero, po doma\xc4\x8de preprosto Jezero (krajevna imena so tudi Podkrimsko jezero, Jezero pod Planinco ali Jezero pod sv. Ano) je kra\xc5\xa1ko jezero pri vasi Jezero v bli\xc5\xbeini Podpe\xc4\x8di (po kateri ima tudi ime) v Ob\xc4\x8dini Brezovica. Nahaja se na ju\xc5\xbenem obronku Ljubljanskega barja, vanj pa se stekajo vode povr\xc5\xa1inskih kra\xc5\xa1kih izvirov. Posebnost jezera je podzemni odtok lijakaste oblike, skozi katerega vodi ozko globoko brezno, doslej raziskano do globine 51 metrov. Tako je Podpe\xc5\xa1ko jezero eno najglobljih v Sloveniji. Voda preko tega lijaka odteka v 300 m oddaljeni Hru\xc5\xa1ki potok, ki je desni pritok Ljubljanice. Ravno dno z izjemo lijaka je sicer na povpre\xc4\x8dni globini 10 m. Jezero ima povr\xc5\xa1ino okrog 1,2 ha, njegova obala tvori skoraj popoln krog s premerom okrog 130 m, okoli\xc5\xa1ki mo\xc4\x8dvirnati travnik, ki mu doma\xc4\x8dini pravijo Zajezero, pa se brez pregiba spusti v vodo. Jezero z okoli\xc5\xa1ko mo\xc4\x8dvirno ravnico je razgla\xc5\xa1eno za naravni spomenik Slovenije. Ekosistem jezera tvorijo \xc5\xa1tevilne rastlinske in \xc5\xbeivalske vrste, vodni prebivalci so raki, razli\xc4\x8dne re\xc4\x8dne \xc5\xa1koljke in ribe (\xc5\xa1\xc4\x8duka, ostri\xc5\xbe, klen, som, idr.). Upravljavec ribolovnega revirja je ribi\xc5\xa1ka dru\xc5\xbeina Barje._NEWLINE_Podpe\xc5\xa1ko jezero je lahko izhodi\xc5\xa1\xc4\x8de za sprehod na hrib s cerkvijo sv. Ane (484 m), do nekoliko ni\xc5\xbejega gri\xc4\x8da s cerkvijo sv. Lovrenca (329 m), vzpon na goro Krim preko vasi Planinca ter gozdno pot proti Rakitni. Nedale\xc4\x8d od jezera sta tudi za javnost zaprti kra\xc5\xa1ka jama Skedmenica in Ledena jama. V poletnem \xc4\x8dasu je temperatura vode na povr\xc5\xa1ini okrog 25\xc2\xb0C; na severni obali jezera je urejeno kopali\xc5\xa1\xc4\x8de, ki je v vro\xc4\x8dih dneh priljubljena destinacija prebivalcev okoli\xc5\xa1kih krajev in Ljubljane, saj do vasi vodi tudi ljubljanski mestni avtobus.'